## Zakon o plaćanju doplatnih maraka u unutrašnjem poštanskom prometu,

### NN 20/1995 (24.3.1995.), Zakon o plaćanju doplatnih maraka u unutrašnjem poštanskom prometu,

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim Odluku
o proglašenju Zakona o plaćanju doplatnih maraka u unutrašnjem poštanskom
prometu Proglašavam

## Zakon

### o plaćanju doplatnih maraka u unutrašnjem poštanskom prometu,

koji je Zastupnički dom Sabora Republike Hrvatske donio na sjednici
10 ožujka 1995. godine.

Broj: 95-530/ 1

Zagreb, 15. ožujka 1995.

Predsjednik Republike Hrvatske

**dr. Franjo Tuđman,** v. r.

---

## ZAKON

### o plaćanju doplatnih maraka u unutrašnjem poštanskom prometu

Članak 1.

U cilju prikupljanja sredstava za provedbu programa Hrvatskog olimpijskog
odbora i promidžbu olimpijskih načela i ideala plaćat će
se, u razdoblju od 17. do 30. travnja 1995. godine na sve poštanske pošiljke
u unutrašnjem poštanskom prometu, osim dnevnog tiska i časopisa,
doplatna marka " Hrvatski olimpijski odbor", u visini od 50%
nominalne vrijednosti prve stope pisma u unutrašnjem poštanskom prometu.

U cilju prikupljanja sredstava za obnovu ratnom agresijom oštećene
Crkve sv. Petra i Pavla u Osijeku, plaćat će se, u razdoblju
od 17. do 30. srpnja 1995. godine na sve poštanske pošiljke u unutrašnjem
poštanskom prometu, osim dnevnog tiska i časopisa, doplatna marka
"Osiječka Katedrala" u visini od 50% nominalne vrijednosti
prve stope pisma u unutrašnjem poštanskom prometu.

U cilju prikupljanja sredstava za izgradnju Svetišta "Sveta Mati
Slobode" u spomen palima za Domovinu, plaćat će se u razdoblju
od 14. do 27. kolovoza 1995. godine na sve poštanske pošiljke u unutrašnjem
poštanskom prometu, osim dnevnog tiska i časopisa, doplatna marka
"Sveta Mati Slobode", u visini od 50% nominalne vrijednosti prve
stope pisma u unutrašnjem poštanskom prometu.

U cilju prikupljanja sredstava za poboljšanje uvjeta rada i promidžbe
djelovanja humanitarne organizacije "Zajednica susret", iz Splita
koja je osnovana s ciljem preventivnog suzbijanja narkomanije i stručnog
liječenja ovisnika, plaćat će se, u razdoblju od 6.
do 19. studenoga 1995. godine na sve poštanske pošiljke u unutrašnjem poštanskom
prometu, osim dnevnog tiska i časopisa, doplatna marka "Zajednica
susret - Ljubav je jača od droge" u visini od 50% nominalne
vrijednosti prve stope pisma u unutrašnjem poštanskom prometu.

U cilju prikupljanja sredstava za pomoć djeci poginulih branitelja
i civila u domovinskom ratu Hrvatske i promidžbe dobrotvorne akcije "Spasite
djecu Hrvatske", plaćat će se u razdoblju od 16. do 29.
listopada 1995. godine na sve poštanske pošiljke u unutrašnjem poštanskom
prometu, osim dnevnog tiska i časopisa, doplatna marka "Spasite
djecu Hrvatske" u visini od 50% nominalne vrijednosti prve stope pisma
u unutrašnjem poštanskom prometu.

Članak 2.

Organizacija Caritas, Hrvatski Crveni križ i druge humanitarne organizacije
oslobađaju se od plaćanja doplatnih maraka iz članka 1.
ovoga Zakona.

Članak 3.

Prihod od prodanih doplatnih maraka iz članka 1. stavka 1. ovoga
Zakona, uplaćuje se na račun Hrvatskog olimpijskog odbora.
Prihod od prodanih doplatnih maraka iz članka 1. stavka 2. ovoga
Zakona, uplaćuje se na račun Rimokatoličkog župskog
ureda Osijek 1 iz Osijeka. Prihod od prodanih doplatnih maraka iz članka
1. stavka 3. ovoga Zakona, uplaćuje se na račun župe Duha
Svetoga, Zagreb, Dugoratska 2. Prihod od prodanih doplatnih maraka iz članka
1. stavka 4. ovoga Zakona uplaćuje se na račun humanitarne
organizacije "Zajednica susret" - Split. Prihod od prodanih doplatnih
maraka iz članka 1. stavka 5. ovoga Zakona, uplaćuje se na
račun dobrotvorne akcije "Spasite djecu Hrvatske".

Članak 4.

Prihod od prodanih doplatnih maraka iz članka 3. ovoga Zakona,
uplaćuje se na poseban račun korisnika prihoda iz članka
3. ovoga Zakona, isključivo je namjenski i ne ulazi u ukupan prihod
ostvaren od sredstava koje korisnik prihoda iz članka 3. ovoga Zakona,
stječe za obavljanje svoje djelatnosti.

Članak 5.

Korisnici prihoda od doplatnih maraka iz članka 3. ovoga Zakona
obvezni su, u roku od tri mjeseca nakon isteka roka za plaćanje pojedine
doplatne marke iz članka 1. ovoga Zakona, dostaviti Zastupničkom
domu Sabora Republike Hrvatske, izvješće o visini prikupljenih sredstava
i njihovu utrošku.

Članak 6.

Ovaj Zakon stupa na snagu osmoga dana od dana objave u "Narodnim
novinama".

Klasa: 344-02/95-01/02

Zagreb, 10. ožujka 1995.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović**, v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Zakon, NN 20/1995-378